पूर्व राष्ट्रपति ज्ञानी जैल सिंह का पोता BJP में शामिल, दिल्ली में ली सदस्यता
पूर्व राष्ट्रपति ज्ञानी जैल सिंह के पौत्र इंद्रजीत सिंह ने भारतीय जनता पार्टी (BJP) का दामन थाम लिया है। उन्होंने दिल्ली में पार्टी की सदस्यता ली।
नई दिल्ली: पूर्व राष्ट्रपति ज्ञानी जैल सिंह के पौत्र इंद्रजीत सिंह ने भारतीय जनता पार्टी (BJP) का दामन थाम लिया है। उन्होंने दिल्ली में पार्टी की सदस्यता ली। दिल्ली में हुए इस कार्यक्रम में भाजपा नेता और केंद्रीय मंत्री हरदीप सिंह पुरी भी मौजूद थे।इस दौरान हरदीप सिंह पुरी ने कहा, सरदार इंद्रजीत सिंह जी, आपका आज विश्वभर में सबसे बड़े राजनीतिक दल और परिवार में हार्दिक स्वागत है। मुझे जब जानकारी मिली कि आप दिल्ली में हमारे साथ शामिल हो रहे हो तो मुझे खुशी हुई। आपके साथ मेरा रिश्ता बहुत पुराना रहा है, ज्ञानी जी पहले गृहमंत्री थे फिर राष्ट्रपति बने, उस समय उनके साथ काम करने का मौका मिला। लेकिन आप भारतीय जनता पार्टी में शामिल हुए हो, मैं समझता हूं कि हमारे सामने जो आजकल पंजाब में चुनौतियां हैं, आपने कई क्षेत्रों में जो समाज सेवा की है, उन्हें देखकर मुझे लगता है कि आपका हमारे साथ मिलने से हमें ताकत मिलेगी और हम समाज सेवा में आपका सहयोग कर सकेंगे।पार्टी की सदस्यता ग्रहण करने के बाद इंद्रजीत सिंह ने कहा, आज बहुत समय के बाद जो मेरे दादा जी ज्ञानी जैल सिंह जी थे उनकी मनोकामना आज पूरी हुई। जिस तरीके से कांग्रेस ने उनके साथ सलूक किया, उनका दिल दुखाया, उनकी वफादारी का क्या सिला दिया आप सब लोग जानते हैं। मैं वहीं इंद्रजीत सिंह हूं जो फिल्मों में चला गया था, जब मैं अपना करियर बना ही रहा था तो उन्होंने मुझे राजनीति में अपना करियर बनाने के लिए कहा और अटल जी से मिलने के लिए कहा था, साथ में आडवाणी जी से मुझे आशीर्वाद दिलाया।सिंह ने कहा, 3-4 साल से मैं अपने विश्वकर्मा समाज को इक्ट्ठा कर रहा हूं, पूरा देश घूमने के बाद काफी हद तक मैं इसमें कामयाब रहा हूं। ज्ञानी जी की तमन्ना थी, आज वह पूरी हुई है मैं भाजपा में शामिल हुआ हूं। पार्टी में जहां भी ड्यूटी लगाएगी उसे पूरा करने की कोशिश करूंगा।